
Spremljanje pojava orehove muhe
Let orehove muhe, ki prileze iz zemlje, se glede na dolgoletna opazovanja po navadi začne v drugi dekadi meseca julija. 
Zato je čas, da za spremljanje naleta orehove muhe v nasade orehov postavite rumene plošče z atraktanti, ki privabijo orehovo muho. Namen izobešanja plošč je ugotavljanje prisotnosti, dinamike lata, velikosti populacije in določitev optimalnega roka zatiranja, saj lahko škodljivka povzroča velik izpad pridelka. 
Za spremljanje naleta lahko uporabljate dve vrsti plošč: Trece ali Rebell amarillo. Ne glede katero vrsto plošč uporabljate, v nasad orehov izobesite po dve plošči, prvo na višino 2 m, drugo na višino 5 do 6 m od tal. Rezultati spremljanja naleta orehove muhe so v preteklih let pokazali, da je višina postavitve plošče na 5- 6 m predvsem pomemben dejavnik za oceno velikosti  populacije, saj so ulovi odraslih osebkov orehove muhe na tej višini številčnejši. Vabi ne obesite na isto drevo, ampak naj bo oddaljenost med njima vsaj 30 m. Obesite jih na senčno stran krošnje, po možnosti v bližino plodov. Do prvega ulova orehove muhe se kontrola plošč in odstranjevanje muh na ploščah vrši dvakrat tedensko, nato enkrat tedensko. 
Plošče Rebell amarillo se menjajo oz. čistijo po potrebi oz. na tri tedne, ves čas spremljanja se uporablja isti atraktant. Plošče Trece pa se skupaj z atraktantom menjajo na štiri tedne.
Na vrtu, kjer imate le posamezna drevesa in zaradi višine dreves ter posledičnega zanašanja, aplikacija z insekticidi ni mogoča, v tem času pokrijete površino pod krošnjo dreves z vrtno kopreno (vrteks), ki prepreči izlet odraslih osebkov orehove muhe in nadaljnje odlaganje jajčec v zeleno lupino. Vrtno kopreno na tleh pustite do konca septembra. 
Ta ukrep v celoti ne prepreči poškodb, saj poškodbe še vedno lahko povzročijo oplojene samice, ki priletijo iz sosednjih dreves, prav gotovo pa lahko občutno zmanjša pritisk populacije in posledično poškodbe orehove muhe. Ukrep je primeren le za posamična drevesa, v nasadih orehov pa je učinkovito le zatiranje s pomočjo insekticidov. 
O spremljanju pojava in optimalnih rokih zatiranja ter uporabi dovoljenih insekticidov vas bomo sproti obveščali. 

